አሁን በሕዝብ የሚጨክነው ነጋዴ የእሱ መኖሪያው የት ነው?
“ወቅቱ የሕዝብ ወገንተኝነትን የምናውቅበት ነው፡፡” የባሕር ዳር ከተማ አስተዳደርባሕር ዳር፡ መጋቢት 11/2012 ዓ.ም (አብመድ) ነጋዴዎች በአቋራጭ ለመበልጸግ ከማሰብ ተቆጥበው በተለይ በዚህ አስቸጋሪ ወቅት ከማኅበረሰቡ ጎን እንዲቆሙ ከተማ አስተዳደሩ አሳስቧል፡፡የባሕር ዳር ከተማ አስተዳደር የኮሮና ቫይረስን ቀድሞ ለመከላከል የሚያስችል አደረጃጀት ፈጥሮ እየሠራ መሆኑን ዛሬ መጋቢት 11/2012 ዓ.ም በሰጠው መግለጫ አረጋግጧል፡፡ ከተማ አስተዳደሩ በየደረጃው የሚገኙ የቴክኒክ እና የትግበራ ቡድኖችን በማደራጀት ቫይረሱን ለመከላከል እየሠራ እንደሆነ ገልጧል፡፡ ስለ ኮሮና ቫይረስ የግንዛቤ ማስጨበጫ ቅስቀሳዎችን ለመሥራት በየሰፈሩ ያሉት ወጣቶችም በአደረጃጀቱ ተካትተው የነቃ ተሳትፎ እያደረጉ መሆናቸውንም የባሕር ዳር ከተማ አስተዳደር ምክትል ከንቲባ አማረ ዓለሙ በሰጡት መግለጫ አብራርተዋል፡፡የተቋቋሙት አደረጃጀቶች የጽዳት ዘመቻና ሕግ የማስከበር ሥራ በማከናወን እንዲሁም አቅመ ደካማ ዜጎች ቫይረሱን የሚከላከሉበት ዘዴ እንዲፈጠርላቸው በማድረግ ረገድ ጉልህ ሚና ይኖራቸዋል ብለዋል ምክትል ከንቲባው፡፡ ግብረ ኃይሉ በከተማ አስተዳደሩ ስር ከሚገኙ ከተለያዩ መስሪያ ቤቶች የተውጣጡ አባላት ያሉት ነው፡፡ የቅድመ መከላከል ሥራውን ለመሥራትም በሆቴሎች፣ መጠለያዎች፣ የጉብኝት ቦታዎች፣ በየውሮፕላን ማረፊያ እና ፋብሪካዎች በየቀኑ ልዩ ክትትል እየተደረገ መሆኑንም አቶ ዓማረ ተናግረዋል፡፡ ወደ ባሕር ዳር የሚገቡ ሰዎች በተለይ የውጭ ዜጎች ምርመራ እየተደረገላቸው መሆኑንም ተናግረዋል፡፡